કહેવાનો મતલબ, માત્ર સિંહની નહીં, આ બધાની પણ વસ્તી ગણતરી કરવામાં જાય છે શું? એમને પણ એવું ન લાગે કે સરકાર મૂડીવાદીની જ છે. વિચાર તો કરો કયા પક્ષે પેલાં વાંઢાઓના ઉદ્ધાર માટે, શ્વેતપત્ર બહાર પાડ્યું? એમાં કેટલાંક તો બિચારા વરસોથી ‘કેરીડ ફોરવર્ડ’ થાય છે. અમારાં ચમનિયાની જ વાત કરો ને! અડધી સદીથી વાંઢો છે. એણે એના માલિકીના પોતાના દેવ બનાવ્યા, “વેલેન્ટાઈન દેવ!” બિચારો રોજ ‘વેલેન્ટાઈન ચાલીસા’ વાંચે, અને ‘વેલેન્ટાઈન દેવ’ની જ પૂજા કરે, છતાં પચાસ વરસે પણ અડધીયા વગરનો છે. એના આધાર માટે બહુ રજૂઆત કરી ત્યારે સરકારે એને આધાર કાર્ડ આપ્યું. તમે જ કહો, એનાથી સંસાર મંડાય? આજે અડધી સદીથી આધાર કાર્ડ સાથે નિરાધાર છે! બધાં જ પક્ષ એવાં. આપણા રાજમાં વાંઢાઓ કેટલાં છે એની કોઈને ચિંતા જ નથી? સિંહને બદલે આવાઓની વસ્તી ગણતરી કરવી જોઈએ અને તેમના પ્રશ્નો હલ કરવાં જોઈએ તો કહેવાય, સરકાર માત્ર મૂડીવાદીઓની નથી. દશા-વીસી ને ત્રીસી તો બધાને આવે. જ્યારે યુવાની ફાટ ફાટ થતી હતી ત્યારે લોકો આ ચંપકને, ‘ચંપકભાઈ’ કહીને તેનો આદર કરતાં. પછી જોયું કે, ભાઈ પાસે ‘વાઈફ’ નો સ્ટોક તો મુદ્દલે નથી એટલે ચંપકભાઈમાંથી ખાલી ‘ચંપક’ થયો, પછી ચંપકડો થયો, અને અત્યારે બધાં ચંપુ થી જ બોલાવે છે.